ORDE do 7 de setembro de 2007 sobre a aprobación definitiva do Plan Xeral de Ordenación Municipal do Concello de Amoeiro (Ourense).
CONSELLERÍA DE POLÍTICA TERRITORIAL, OBRAS PÚBLICAS E TRANSPORTES — III. OUTRAS DISPOSICIÓNS — 25/09/2007

I. Antecedentes.
1. A conselleira de Política Territorial, Obras Públicas e Transportes mediante Orde do 22 de febreiro de 2007 acordou, de conformidade co punto 5 b) do artigo 85 da Lei 9/2002, non outorgar a aprobación definitiva do Plan Xeral de Ordenación Municipal do Concello de Amoeiro (Ourense) mentres non se realizasen as modificacións necesarias para corrixir as deficiencias que a propia orde establecía.
2. A deputación provincial emitiu informe sobre estradas o 4 de maio de 2007.
3. Os servizos técnicos e xurídicos municipais emitiron informe o 25 de abril de 2007 e 21 de maio de 2007, respectivamente.
4. O Pleno do Concello de Amoeiro aprobou, o 24 de maio de 2007, as modificacións introducidas no Plan Xeral de Ordenación Municipal.
5. O expediente municipal foi remitido á Consellería de Política Territorial, Obras Públicas e Transportes para resolver sobre a súa aprobación definitiva, e entrou no rexistro desta o 8 de xuño de 2007 -r.e. 12343-.
6. A documentación que integra o plan que o concello eleva para a súa aprobación definitiva está datada en abril de 2007 e identificada con dilixencias da aprobación polo Pleno do 24 de maio de 2007.
II. Fundamentos.
II.1. De conformidade co disposto no artigo 89.1º da Lei 9/2002, do 30 de decembro, de ordenación urbanística e protección do medio rural de Galicia, correspóndelle á conselleira de Política Territorial, Obras Públicas e Transportes resolver sobre a aprobación definitiva do Plan Xeral de Ordenación Municipal.
II.2. Segundo o disposto nos artigos 85.7º e 227º da Lei 9/2002, para resolver sobre a aprobación definitiva, a consellería competente en materia de urbanismo e ordenación do territorio debe analizar os seguintes aspectos:
a) A integridade e suficiencia dos documentos que integran o plan.
b) A conformidade do plan coa lexislación urbanística vixente e a adecuación das súas determinacións á protección do medio rural.
c) A incidencia do plan sobre as materias de competencia autonómica e sobre as políticas autonómicas de desenvolvemento sustentable e a articulación das infraestruturas de carácter local cos elementos vertebradores do territorio de alcance supramunicipal.
II.3. A Dirección Xeral de Urbanismo elevou o 7-9-2007 un informe-proposta en que se analiza o contido do plan xeral nos seguintes termos:
Logo de analizar o expediente administrativo e os documentos que integran o Plan Xeral de Ordenación Municipal, emítese o seguinte informe:
1. Para dar cumprimento á Orde do 22 de febreiro de 2007, o Concello de Amoeiro presenta un exemplar do documento modificado do Plan Xeral de Ordenación Municipal, no que se encontran corrixidas as deficiencias postas de manifesto nesta.
2. De acordo co artigo 6 da Lei 9/2002, do 30 de decembro, de ordenación urbanística e protección do medio rural de Galicia, as contradicións que aparecen entre o denominado anexo á memoria xustificativa (páxinas 20 e 21) e o resto da documentación do plan xeral en canto ás determinacións de solo urbanizable residencial resolveranse considerando como válidas as determinacións presentes en normativa e planos de ordenación, polos criterios de menor edificabilidade, maior protección ambiental e aplicación do principio xeral de interpretación integrada das normas.
3. O concello deberá remitir o Plan Xeral de Ordenación Municipal, en número de dous exemplares máis (Orde do 16 de outubro de 1984), para que esta consellería proceda a efectuar a dilixencia de aprobación definitiva.
III. Resolución:
Visto canto antecede,
RESOLVO:
Primeiro.-De acordo co punto 5 a) do artigo 85 da Lei 9/2002, do 30 de decembro, de ordenación urbanística e protección do medio rural de Galicia, aprobar definitivamente o Plan Xeral de Ordenación Municipal do Concello de Amoeiro (Ourense).
Segundo.-De acordo co artigo 6 da Lei 9/2002, do 30 de decembro, de ordenación urbanística e protección do medio rural de Galicia, as contradicións que aparecen entre o denominado anexo á memoria xustificativa (páxinas 20 e 21) e o resto da documentación do plan xeral en canto ás determinacións de solo urbanizable residencial resolveranse considerando como válidas as determinacións presentes en normativa e planos de ordenación, polos criterios de menor edificabilidade, maior protección ambiental e aplicación do principio xeral de interpretación integrada das normas.
Terceiro.-O concello deberá remitir o Plan Xeral de Ordenación Municipal, en número de dous exemplares máis (Orde do 26 de outubro de 1984), para que esta consellería proceda a efectuar a dilixencia de aprobación definitiva.
Cuarto.-Notifíqueselle esta orde ao concello e publíquese no Diario Oficial de Galicia.
Contra esta orde, que pon fin á vía administrativa, cabe interpoñer recurso contencioso-administrativo ante a sala correspondente do Tribunal Superior de Xustiza de Galicia, no prazo de dous meses, que se contarán desde o día seguinte ao da súa publicación, segundo dispoñen os artigos 10 e 46 da Lei 29/1998, do 13 de xullo, reguladora da xurisdición contencioso-administrativa.
Santiago de Compostela, 7 de setembro de 2007.
María José Caride Estévez
Conselleira de Política Territorial, Obras Públicas
e Transportes